Diari Oficial de la Generalitat Valenciana


Sumari del DOGV 9590, del 08-05-2023 (2023/4557)

RESOLUCIÓ de 22 de febrer de 2023, del director general de Qualitat i Educació Ambiental, per la qual es formula informe d'impacte ambiental del projecte d'ampliació de llicència ambiental per a una activitat de valorització de residus no perillosos a la partida de la Vall, polígon 15, parcel·les 128 i 161, del terme municipal de Catí. Expedient: (2024398) 081/2021/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9590

Data del DOGV
:   08-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4557


Data del document
:   22-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 22 de febrer de 2023, del director general de Qualitat i Educació Ambiental, per la qual es formula informe d'impacte ambiental del projecte d'ampliació de llicència ambiental per a una activitat de valorització de residus no perillosos a la partida de la Vall, polígon 15, parcel·les 128 i 161, del terme municipal de Catí. Expedient: (2024398) 081/2021/AIA. [2023/4557]  
  
«Informe d'impacte ambiental  
Expedient: (2024398) 081/2021/AIA.  
Títol: Projecte d'ampliació de llicència ambiental per a una activitat de valorització de residus no perillosos.  
Promotor: Recofiber, SL.  
Òrgan substantiu: Ajuntament de Catí (Castelló).  
Ref. òrgan substantiu: 53/2021.  
Localització: partida de la Vall; polígon 15, parcel·les 128 i 161, Catí (Castelló).  
  
Antecedents  
Consta com a antecedent l'expedient 336/2000/AIA per a avaluació d'impacte ambiental de l'activitat de recuperació i emmagatzematge de residus no perillosos per a la seua valorització en la nau existent en la partida de la Vall, polígon 15, parcel·les 128 i 161, al terme municipal de Catí, per al qual es va emetre informe de no sotmetiment a avaluació ambiental en data 6 de setembre de 2000.  
En data 4 de febrer de 2002, es va emetre la llicència ambiental a favor de l'empresa Ecomaestrat, SL, que va canviar de titularitat el 2015 a favor de Recofiber, SL. L'empresa disposa en aquesta instal·lació NIMA 0184113496 i autorització 349/N02/CV com a negociant de residus no perillosos.  
  
Tramitació administrativa  
En data 12 de maig de 2021, es va rebre ofici de l'Ajuntament de Catí (òrgan substantiu), en què se sol·licitava l'avaluació d'impacte ambiental del projecte d'ampliació d'activitat, amb tràmit preceptiu i previ a la concessió de la llicència ambiental. A l'ofici s'acompanya la documentació següent:  
- Estudi d'impacte ambiental.  
- Annex de modificació de llicència ambiental.  
- Estudi d'impacte paisatgístic de maig de 2021. En aquest s'indica que l'àmbit d'estudi es troba en una unitat de paisatge, formada majoritàriament per camps de cultiu.  
En data 15 de juny de 2021, l'òrgan substantiu aporta la documentació següent:  
- Anunci de publicació en el BOP de Castelló, número 58, de 15 de maig de 2021.  
- Certificat d'informació pública i de no al·legacions de data 5 de juliol de 2021. Indica que s'ha realitzat l'exposició pública de l'expedient per un termini de 30 dies sense que en el transcurs de l'exposició s'hi hagen efectuat al·legacions.  
- Informe municipal de data 27 d'abril de 2021 de caràcter favorable a l'emissió de la llicència ambiental l'activitat.  
- Certificat de compatibilitat urbanística de data 18 de desembre de 2020.  
Indica que l'ampliació se situarà en sòl no urbanitzable comú, que no requereix la declaració d'interés comunitari per trobar-se el terme de Catí emmarcat en el sistema rural, segons l'estratègia territorial de la Comunitat Valenciana.  
- Informe favorable de Patrimoni de data 9 de juny de 2021, en el qual s'indica que no hi ha afecció al patrimoni cultural en cap de les seues manifestacions.  
- Informe favorable de Sanitat de data 8 de març de 2021. En aquest s'estableixen condicionants relacionats amb el compliment de la legislació de residus, Llei 10/2000, de 12 de desembre; la utilització de millores tècniques disponibles per a evitar que la instal·lació supere els valors límits de percepció sonora, Decret 266/2004. Haurà de complir els requisits establits sobre criteris higienicosanitaris per a la prevenció i el control de la legionel·losi (RD 685/2003).  
En data 31 d'agost de 2021, aquest òrgan ambiental va realitzar requeriment de documentació bàsica a l'òrgan substantiu, el fonament del qual és l'aclariment per part del promotor de l'existència de la llicència d'activitat que es pretén ampliar, així com la sol·licitud d'avaluació d'impacte ambiental del promotor.  
En data 2 de setembre de 2021 té entrada en aquest òrgan ambiental, remés per l'òrgan substantiu, la llicència municipal de l'activitat, de data 4 de febrer de 2002, a favor de l'empresa Ecomaestrat, SL; el canvi de titularitat a favor de l'empresa Recofiber, SL, de data 9 de novembre de 2015, i la sol·licitud d'avaluació ambiental del promotor, i es dona així contestació als requeriments esmentats.  
  
Així mateix, es rep de l'òrgan substantiu informe favorable a la llicència ambiental relativa a l'ampliació, emés per la Confederació Hidrogràfica del Xúquer, de data 23 de febrer de 2021. Indica que en l'entorn de la instal·lació no es localitza cap llit, que les aigües residuals generades per l'ampliació d'activitat seran únicament les procedents d'ús sanitari i s'emmagatzemaran en depòsit estanc fins a ser retirades per un gestor autoritzat, i prohibeix l'abocament d'aigües i productes residuals susceptibles de generar contaminació de les aigües continentals. Respecte a la disponibilitat de recursos hídrics, es considera que, atés que es tracta d'una activitat existent que disposa d'aigua de la xarxa municipal, l'increment de demanda no serà significatiu als efectes de l'article 25.4 de la Llei d'aigües (RDL 1/2001).  
En data 18 d'octubre de 2022, es va rebre de l'òrgan substantiu documentació tècnica addicional que contenia la memòria tècnica de modificació substancial (projecte) de gener de 2021.  
En data 2 de novembre de 2021, l'òrgan substantiu va donar trasllat de la Resolució de data 31 d'agost de 2021 de la Direcció Territorial de Medi Ambient de Castelló, en la qual es considera que l'activitat no tindrà efectes apreciables sobre Xarxa Natura 2000 i, en conseqüència, no requereix sotmetre a avaluació detallada els seus efectes sobre l'esmentada xarxa.  
En data 5 d'agost de 2022, l'òrgan substantiu va donar trasllat de l'EIA de data juliol de 2022.  
En data 14 d'octubre de 2022, l'òrgan substantiu va donar trasllat de la memòria tècnica de la llicència ambiental de l'ampliació d'activitat.  
  
L'Ajuntament ha sotmés l'expedient a informació pública i aporta el resultat del tràmit, informe municipal i consultes; per a la simplificació i reducció de càrregues administratives, s'incorpora l'esmentada documentació a aquest expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Consideracions ambientals:  
Per a l'emissió del present informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'annex III d'aquesta.  
  
Objecte del projecte:  
L'objecte del projecte d'ampliació és la modificació substancial de la llicència ambiental d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, per a incrementar el volum de residus a gestionar, i la inclusió de plàstic i alumini entre les matèries a valorar.  
Actualment, hi ha diverses edificacions en les quals es realitza el tractament dels residus autoritzats (matèries tèxtils) i el seu emmagatzematge. Estan condicionades arquitectònicament per al bon desenvolupament de l'activitat, i en l'interior disposen de lavabos, àrea de càrrega i descàrrega, emmagatzematge, zona de processament de material i zona d'eixida de la mercaderia valorada. La superfície total d'aquestes construccions és d'uns 2.200 m².  
Característiques del projecte:  
Es pretén augmentar la superfície amb la construcció de tres naus d'uns 20 per 60 m, adossades entre si, i contigües a la ja existent. La superfície d'ampliació serà d'uns 3.600 m² i la superfície total d'ocupació d'uns 5.800 m² dels 42.231 m² de les parcel·les vinculades a l'activitat, amb un percentatge d'ocupació del 13,42 %, per davall del 50 % permés en la LOTUP. Aquestes naus s'utilitzaran com a magatzem, per als materials a valorar, i per als ja valorats, que s'introduiran de nou, com a matèria primera, en els seus respectius sectors productius.  
Les noves línies per al tractament dels residus s'instal·laran en la nau en la qual actualment es realitza el procés de valorització de residus tèxtils. Per a això, s'instal·laran nous equips que consisteixen en: un esquinçador que realitza una trituració prèvia; dos molins, per a triturar plàstic i alumini; un micronitzador que redueix els residus a partícules molt xicotetes; un separador electroestàtic que separa les restes micronitzades de plàstic de l'alumini, i una briquetadora, per a compactar l'alumini micronitzat en blocs.  
El peticionari, com a gestor de residus no perillosos, realitzarà les activitats de recollida, transport i emmagatzematge dels residus; a més dels tractaments de valorització, que consisteixen essencialment en: triatge, trituració i compactació. Els tractaments per a valorar els residus no perillosos que s'afigen en aquesta avaluació, no difereixen dels que es realitzen actualment per als residus autoritzats. El procés a seguir en els nous materials serà el següent:  
  
- Plàstics: inicialment, es realitza la pesada, descàrrega i selecció, segons color i material. Posteriorment, cada fracció seleccionada de material passa per la trituradora. Una vegada triturat, el material s'introdueix en saques, convenientment classificat per tipus de material i color. Aquesta matèria primera valorada es destina a la fabricació d'envasos i fleixos. S'estima una capacitat de valorització de plàstics de 7.000 t/any.  
  
- Alumini: l'alumini a valorar procedeix fonamentalment de fàbriques de finestres d'aquest material. Es realitza inicialment la separació i eliminació del plàstic que contenen les finestres, mitjançant un esquinçador que produeix una trituració prèvia a la separació. El plàstic obtingut passarà a la cadena de valorització, i l'alumini passa primer per un molí i posteriorment per un micronitzador (un molí que utilitza aire comprimit per a disminuir la grandària de les partícules d'alumini i plàstic). La mescla procedent del micronitzador s'introdueix en un separador electroestàtic en el qual se separaran, d'una banda, les partícules de plàstic (que seran ensacades i valorades), i d'una altra, les partícules d'alumini micronitzat (que passaran a la briquetadora on es compactaran en blocs preparats per a la seua valorització industrial). L'alumini obtingut es destina a la indústria de fabricació de llandes, o de planxes d'alumini. S'estima una capacitat de valorització d'alumini d'unes 7.000 t/any.  
La producció total estimada dels nous processos serà d'unes 14.000 t/any i la producció total estimada després de l'ampliació serà de 21.000 t/any.  
Els residus no perillosos, segons la Decisió de la Comissió, de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, susceptibles de ser admesos en aquestes instal·lacions són:  
04 02 09 Residus de materials compostos (tèxtils impregnats, elastòmers, plastòmers).  
04 02 22 Residus de fibres tèxtils processades.  
12 01 05 Encenalls i rebaves de plàstic.  
15 01 01 Envasos de paper i cartó.  
15 01 02 Envasos de plàstic.  
17 02 03 Plàstic.  
17 04 02 Alumini.  
19 12 01 Paper i cartó.  
19 12 04 Plàstic i cautxú.  
19 12 08 Tèxtils.  
20 01 01 Paper i cartó.  
20 01 39 Plàstics.  
El desenvolupament de l'activitat genera residus no valoritzables consistents en mescla dels residus tractats en les instal·lacions. Aquests compten amb la codificació, segons LER: 19 12 12. Altres residus (incloses mescles de materials) procedents del tractament mecànic de residus diferents dels especificats en el codi 19 12 11.  
El proveïment d'aigua potable es realitzarà des de la xarxa de proveïment municipal. L'activitat no utilitza aigua en el procés; l'únic consum d'aigua serà el d'ús sanitari i neteja. S'estima un consum anual d'aigua de 143 m³/any. No s'estima que hi haja un increment significatiu del consum d'aigua, associat a l'ampliació.  
La principal font d'energia que es preveu utilitzar serà l'energia elèctrica. Les instal·lacions compten amb subministrament elèctric procedent de la xarxa elèctrica de la zona. La potència dels equips actuals puja 480.000 W, i de les instal·lacions, a uns 2.000 W; la potència de la maquinària d'ampliació serà d'uns 580.000 W, i de les instal·lacions, de 3.500 W.  
L'activitat no es troba inclosa en l'RD 1254/1999, de 16 de juliol, pel qual s'aproven mesures de control dels riscos inherents als accidents greus.  
Ubicació del projecte:  
El projecte d'ampliació constitueix una modificació d'una instal·lació existent i autoritzada, situada en les parcel·les 128 i 161, del polígon 15, en la partida de la Vall, amb referències cadastrals 07151Z849305556086KU i 62868U025074191988MY, i amb unes superfícies de 21.242 m² i 21.989 m², respectivament.  
L'activitat es realitzarà en sòl rural comú, l'emplaçament i l'ús del qual està d'acord amb les ordenances municipals i el Pla general d'ordenació urbana, segons s'indica en el certificat de compatibilitat urbanística. L'emplaçament es troba en zona pertanyent a la Xarxa Natura 2000. Consta una resolució del director territorial de Medi Ambient de Castelló, que considera que l'actuació sol·licitada no tindrà efectes apreciables sobre la xarxa, i s'indica que consultada la quadrícula d'1x1 km del banc de dades de la biodiversitat de la Generalitat valenciana no apareixen espècies de fauna i flora catalogades (Catàleg valencià d'espècies de fauna amenaçades (Decret 32/2004, de 27 de febrer, del Consell de la Generalitat), Catàleg valencià d'espècies de flora amenaçades (Decret 70/2009, de 22 de maig, del Consell de la Generalitat).  
  
La futura instal·lació es troba a uns 4.500 m del nucli de població de Catí, en unes parcel·les planes en les quals no s'aprecia massa arbòria, en una vall agrícola travessada per la CV-128, en què se situen algunes granges disperses. Les faldes de les serres més pròximes es troben a uns 1.000 m. En zones pròximes a la instal·lació hi ha masses boscoses constituïdes principalment per pi, alzina i matoll. No hi ha cap llit fluvial a menys de 500 m, per la qual cosa no s'espera afecció a les aigües superficials. El projecte se situa en una àrea estratègica per a la recàrrega d'aqüífers, amb una permeabilitat del sòl alta, per la qual cosa hauran d'adoptar-se mesures per evitar qualsevol contaminació que poguera afectar les aigües subterrànies.  
L'accés a la instal·lació es realitzarà pel camí existent en la CV-128 que limita amb les parcel·les, i no serà necessària la creació de nous accessos, la qual cosa disminuirà les afeccions mediambientals.  
Part de la superfície de les parcel·les vinculades a instal·lació està afectada per perillositat geomorfològica de nivell 6, segons la normativa del Pla d'acció territorial sobre prevenció del risc d'inundació a la Comunitat Valenciana (PATRICOVA). Si bé, tant la instal·lació actual com la projectada en l'ampliació se situaran fora de la zona d'afecció.  
  
Confrontant amb la instal·lació per l'est, a només 200 m a l'altre costat de la CV-128 hi ha sòl forestal comú, segons el Pla d'acció territorial forestal de la Comunitat Valenciana (PATFOR).  
No es preveuen afeccions ambientals importants sobre el paisatge perquè es tracta de l'ampliació en superfície que confronta amb una indústria actualment en funcionament, que passarà a ocupar uns 5.800 m², dels quals aproximadament 36.400 m² estaran exempts de qualsevol tipus de construcció o pavimentació. La construcció de les noves naus comportarà una modificació visual del paisatge, que s'adaptarà a la tipologia existent del paisatge agrícola de la zona, esguitat de naus dedicades a explotacions ramaderes. L'impacte paisatgístic de la instal·lació serà similar al de les granges pròximes i quedarà parcialment atenuat des d'alguns punts de la CV-128 per l'existència de massa arbòria, composta per alzines, oliveres i ametlers que envolten la instal·lació existent. En la zona on es pretén realitzar l'ampliació no hi ha massa arbòria que esmorteïsca l'impacte visual des de la CV-128, per la qual cosa s'hauran d'implementar mesures d'integració.  
No es preveuen efectes sobre el patrimoni cultural, tal com s'indica en l'informe favorable als efectes patrimonials.  
Característiques del potencial impacte:  
La fase de construcció s'estima que dure quatre mesos. Les actuacions que es duran a terme són les següents: desbrossament i rebuig del terreny, excavacions, pavimentació i, finalment, la construcció de les naus.  
Durant aquesta etapa del procés, s'estima que els impactes que es produiran podrien afectar l'atmosfera, el sòl i les aigües subterrànies.  
  
S'estima que la major generació de pols es produirà durant les primeres etapes del procés constructiu, és a dir durant la preparació del terreny, fonamentalment durant el desbrossament i l'anivellament. No hi ha molta vegetació i és pràcticament pla, i no caldrà realitzar grans moviments de terra per a l'execució del projecte.  
  
Amb la finalitat de minimitzar la generació de pols, en l'estudi d'impacte ambiental es preveuen mesures preventives com ara realitzar regs periòdics, evitar apilaments de terra innecessaris i mantindre la maquinària a emprar en bon estat.  
Un altre factor contaminant de l'atmosfera és el produït per l'emissió sonora. S'estima que no afectarà la població atés que la zona habitada més pròxima (segons s'observa en el visor cartogràfic de la IDEV) es troba a una distància d'uns 2.700 m.  
L'impacte sobre les aigües subterrànies i el sòl està produït fonamentalment per la presència d'hidrocarburs i olis de la maquinària d'obres i transport. Per a minimitzar o evitar la possible contaminació del sòl i de les aigües, es preveu que els manteniments i proveïments de carburant no es realitzen en les parcel·les ni en l'entorn d'aquestes.  
Els residus generats en aquesta fase seran els procedents dels embalatges de materials per a la construcció i les restes d'obra, que seran depositats en contenidors degudament separats per a facilitar-ne el reciclatge, en una zona habilitada per al seu emmagatzematge. El coordinador d'obres informarà tots els treballadors de com gestionar degudament els residus produïts.  
Com a mesures en la prevenció d'incendis forestals, atesa la proximitat a terreny forestal, resulta aplicable el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució de treballs que es realitzen en terreny forestal o en els seus voltants. El promotor implementarà aquestes normes i haurà de complir totes les mesures preventives que s'assenyalen en els plans de prevenció d'incendis que l'afecten.  
Les principals afeccions ambientals associades a l'activitat en la fase de funcionament són les següents:  
Les afeccions a la qualitat de l'aire podrien derivar-se de l'emissió de fums pels motors de combustió de la maquinària mòbil, i les emissions de pols i partícules durant les labors de càrrega i descàrrega. Atés que l'accés es realitza per una zona pavimentada i la càrrega i descàrrega es realitzarà en l'interior de les naus no s'espera que siga rellevant.  
  
En el procés de producció es genera pols deguda a la trituració i briquetatge d'alumini, per la qual cosa es tractarà d'una activitat potencialment contaminadora de l'atmosfera, segons del RD 100/2011, de 28 de gener.  
Ateses les característiques dels materials tractats en les instal·lacions, no es preveu la generació d'olors, ni s'espera que puga causar molèsties a la població, ja que el nucli urbà més pròxim (Catí) es troba prou allunyat.  
L'emissió de soroll es donarà només quan l'activitat es trobe desenvolupant la seua activitat, és a dir, en horari diürn, produïda per les màquines, i els vehicles de càrrega i descàrrega, que acudeixen a les instal·lacions. En l'estudi d'impacte ambiental s'aporta un estudi teòric en el qual es considera que el soroll màxim transmés a l'exterior amb l'activitat en funcionament serà com a màxim de 50.1 dB(A) per davall dels valors límits establits per a zones d'ús industrial en la Llei 7/2002, de 3 de desembre, de protecció contra la contaminació acústica, i el Decret 266/2004, de 3 de desembre, del Consell de la Generalitat.  
  
Quant a la generació de vibracions, es col·locaran topalls de goma en la maquinària susceptible de produir-les, amb la finalitat d'evitar-ne la transmissió.  
L'afecció produïda per la utilització de recursos naturals per ocupació de sòl associada a la implantació de les noves naus no serà alta, atesos el baix percentatge d'ocupació de la parcel·la i el tipus de sòl en què es pretén situar la instal·lació, atés que es tracta de sòl agrícola comú, compost majoritàriament per cultius de secà, sense que afecte zones arbrades.  
Els únics residus generats per l'activitat seran les aigües residuals. Seran assimilables a les domèstiques i es recolliran en un depòsit existent, que és buidat periòdicament per un gestor autoritzat, del qual s'adjunta en la documentació, contracte amb l'empresa gestora. Es limitarà la utilització de productes de neteja amb la finalitat de minimitzar la possible contaminació produïda per abocaments d'aquests.  
No es preveu un augment substancial dels residus produïts associats a l'ampliació.  
La implantació de l'activitat contribuirà a obtindre un desenvolupament sostenible, que suposarà un benefici per al medi ambient, per tractar-se d'una empresa de recuperació de residus, i generarà al seu torn un impacte econòmic positiu sobre la població.  
L'estudi d'impacte ambiental ha previst mesures correctores encaminades a minimitzar els impactes. En el cas que les accions correctores adoptades en el projecte resultaren insuficients i es produïren emissions de pols superiors a les admissibles, valors elevats de contaminants a l'atmosfera o soroll per mal manteniment dels vehicles o la maquinària de processos, l'estudi preveu adoptar accions correctores addicionals. L'estudi d'impacte ambiental inclou un pla de vigilància ambiental i control que preveu les operacions a realitzar i la documentació a generar.  
  
Conclusió  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
Consideracions jurídiques:  
El projecte constitueix un supòsit d'avaluació d'impacte ambiental simplificada d'acord amb l'article 7.2 de la Llei 21/2103, de 9 de desembre, en concordança amb l'epígraf 9.b del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Estimar que el Projecte d'ampliació de llicència ambiental per a gestió i valorització de residus no perillosos, al terme municipal de Catí, promogut per Industrias Recofibers, SL, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, de l'estudi d'impacte ambiental i als termes d'aquest informe.  
  
- Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en què, d'acord amb la legislació sectorial vigent, s'exigisca la tramitació d'un procediment d'avaluació ambiental.  
- L'activitat es considera com potencialment contaminadora de l'atmosfera, de conformitat amb la Llei 34/2007, de 15 de novembre, en estar inclosa en el Catàleg d'activitats potencialment contaminadores de l'atmosfera (annex IV de l'esmentada llei, actualitzat pel Reial decret 100/2011, de 28 de gener). La construcció, muntatge, explotació, trasllat o modificació substancial, cessament o clausura de l'activitat, està subjecta al règim d'autorització o notificació regulat en l'article 13 de la Llei 34/2007.  
- Tots els residus generats durant les fases de construcció i funcionament seran gestionats per un gestor autoritzat.  
- Es justificarà davant l'òrgan substantiu l'estanquitat dels depòsits d'emmagatzematge d'aigües residuals mitjançant els seus certificats d'impermeabilitat i estanquitat. S'inclourà el seu manteniment en el pla de vigilància ambiental.  
- Si durant l'execució de les obres es trobaren restes paleontològiques, arqueològiques o etnogràfiques, el promotor haurà de comunicar-ho a la conselleria competent en patrimoni cultural de manera immediata, la qual haurà d'adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
  
- Al començament de la nova activitat i, almenys, cada cinc anys, seran realitzades auditories acústiques per una entitat col·laboradora de l'Administració en matèria de qualitat ambiental, i es faran constar els resultats en un llibre de control, que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- En el supòsit de cessament definitiu de l'activitat, el promotor de la instal·lació adoptarà les mesures necessàries destinades a retirar, controlar, contindre o reduir els residus i altres substàncies perilloses rellevants perquè, tenint en compte el seu ús actual o futur aprovat, l'emplaçament no cree un risc significatiu per a la salut humana ni per al medi ambient, a causa de la contaminació del sòl, l'emissió de contaminants i la restauració del terreny a la condició original.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 22 de febrer de 2023.- El director general de Qualitat i Educació Ambiental: Joan Piquer Huerga.»